b'\n_START_ARTICLE_\nPore (jord)\n_START_SECTION_\nPor\xc3\xb8sitet\n_START_PARAGRAPH_\nPor\xc3\xb8siteten er et m\xc3\xa5l for forholdet mellem et materiales samlede porerumfang og materialets totale rumfang. Den defineres ofte som et decimaltal mellem 0 og 1 eller som en procentdel. I en jord vil en por\xc3\xb8sitet p\xc3\xa5 100\xc2\xa0% v\xc3\xa6re det samme som luft, mens en por\xc3\xb8sitet p\xc3\xa5 0\xc2\xa0% er det samme som en massiv sten. I praktisk jordbrug str\xc3\xa6ber man efter en por\xc3\xb8sitet p\xc3\xa5 50\xc2\xa0%, hvad der jo betyder, at halvdelen af af jordm\xc3\xa6ngden er luft- eller vandfyldte mellemrum, porer.\n_START_SECTION_\nLuft og vand i porerne\n_START_PARAGRAPH_\nPorestruktur henviser til fordelingen af porest\xc3\xb8rrelser og ogs\xc3\xa5 til formen p\xc3\xa5 porerne. De sn\xc3\xa6vreste passager i porerne kaldes porehalse. I jord taler man om tre grupper af porer: de \xc3\xa5bne porer med \xe2\x80\x9dfrit vand\xe2\x80\x9d, de mellemstore porer med \xe2\x80\x9dtilg\xc3\xa6ngeligt vand\xe2\x80\x9d og de sm\xc3\xa5 porer med \xe2\x80\x9dutilg\xc3\xa6ngeligt vand\xe2\x80\x9d. De \xc3\xa5bne porer er vigtige, for de tjener som adgangsveje for luft, n\xc3\xa5r tyndekraften har suget dem tomme. De mellemstore porer kan fastholde vand trods tyngdekraftens tr\xc3\xa6k, mens vandet kan hentes ud derfra af planter\xc3\xb8dderne. N\xc3\xa5r disse porer fyldes op efter regnvejr, rummer de den tilg\xc3\xa6ngelige del af jordens vandreserve. Endelig er der de helt sm\xc3\xa5 porer, som hverken kan t\xc3\xb8mmes af tyngdekraften eller planter\xc3\xb8dderne. Af dette ses det, at porest\xc3\xb8rrelserne b\xc3\xb8r v\xc3\xa6re fordelt s\xc3\xa5dan, at der er flest mulige af de \xc3\xa5bne og de mellemstore porer, mens der b\xc3\xb8r v\xc3\xa6re f\xc3\xa6rrest af de sn\xc3\xa6vre porer.\n_START_SECTION_\nIndsivningsevne og permeabilitet\n_START_PARAGRAPH_\nFor et materiale med sammenh\xc3\xa6ngende porer kan evnen til at transportere v\xc3\xa6ske gennem porerne angives med dets permeabilitet. Transportegenskaberne afh\xc3\xa6nger ofte af porehalsene. Permeabiliteten angives i antal liter vand pr. m\xc2\xb2 pr. time. I dansk landbrugsjord regnes en permeabilitet p\xc3\xa5 4 l/m\xc2\xb2/t for udm\xc3\xa6rket._NEWLINE_Der er den finesse, at jordoverfladens pemeabilitet er s\xc3\xa6rligt afg\xc3\xb8rende. Hvis ikke vandet kan sive ind gennem overfladen og derfra nedad, m\xc3\xa5 det samles som overfladevand (\xe2\x80\x9dpytter\xe2\x80\x9d) eller l\xc3\xb8be bort som afstr\xc3\xb8mning (\xe2\x80\x9dvandl\xc3\xb8b\xe2\x80\x9d). Overfladens evne til at opsuge vand kaldes dens indsivningskapacitet. Den b\xc3\xb8r v\xc3\xa6re over 4 mm/t under danske forhold.'